《次韵玉岩应诏 其一》
宋代·李朴

天书远下事徵求，乡里同推马少游。世事已非三不可，年华却少一宜休。

岂缘薄禄贻身累，祇为当时分主忧。筇杖芒鞋留我伴，伫闻谈笑即封侯。

作者简介：李朴（1063-1127）字先之，虔州兴国迳口（今江西省兴国县埠头乡凤冈村）人。生于宋仁宗嘉祐八年，卒于高宗建炎元年，年六十五岁绍圣元年，（公元一〇九四年）登进士第。移西京国子监教授。程颐独器许之。移虔州教授，以尝言隆佑太后不当废处瑶华宫，忌者欲挤之死，朴泰然无惧色。徽宗即位，召对，言甚切直。蔡京恶之，复以为虔州教授；又罢为四会令。钦宗在东宫，闻其名；及即位，除著作郎，半岁凡五迁。高宗初，除秘书监，未至卒。追赠为宝文阁待制。朴著有《章贡集》二十卷，《宋史本传》及丰清敏遗事并传于世。